《小孤山晓望》
宋代·孙应时

维舟小孤下，终夜风水声。
鸡唱起推户，耿耿残月明。
四望无织云，景气穆以清。
碧山吐红日，绿树啼鸧鶊。
兹峰何娟妙，临流辣春荣。
再拜款灵宫，缅然念平生。
一役已万里，百年定何成。
隔江见彭泽，怀古有余情。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。